#### Η δικτατορία των συνταγματαρχών

## Το φοιτητικό άσυλο επιτρέπει στους φοιτητές να πραγματοποιούν συνελεύσεις μέσα στους πανεπιστημιακούς χώρους και να συζητούν. Έχουν, επίσης, το δικαίωμα να διεκδικούν ειρηνικά τα αιτήματά τους και να κάνουν φοιτητικές εκλογές. Το άσυλο καταργείται, όταν η Ελλάδα από το 1967 έως το 1974 βρίσκεται υπό δικτατορικό καθεστώς (χούντα). Τότε που διαλύονται όλα τα πολιτικά κόμματα και εξορίζονται, φυλακίζονται ή βασανίζονται χιλιάδες πολίτες με κριτήριο τις πολιτικές τους πεποιθήσεις.

#### Οι διεκδικήσεις των φοιτητών (13 Φεβρουαρίου 1973)

## Επειδή τα ανώτατα εκπαιδευτικά ιδρύματα ελέγχονται πλήρως από τη χούντα, οι φοιτητές του Πολυτεχνείου διαδηλώνουν ειρηνικά μέσα στον χώρο του ιδρύματος. Η δικτατορία παραβιάζει το πανεπιστημιακό άσυλο και έντεκα φοιτητές συλλαμβάνονται, δικάζονται και τους επιβάλλεται αναγκαστική στράτευση.

#### Η κατάληψη της Νομικής (21 Φεβρουαρίου 1973)

## Περίπου 4.000 φοιτητές καταλαμβάνουν το κτήριο της Νομικής Σχολής Αθηνών, στην οδό Σόλωνος, και ζητούν να σταματήσει η αναγκαστική στράτευση των συμφοιτητών τους.

#### Η κατάληψη του Πολυτεχνείου (14 Νοεμβρίου 1973)

## Το Πολυτεχνείο καταλαμβάνεται από φοιτητές και σπουδαστές που ζητούν να γίνουν φοιτητικές εκλογές και να εκδημοκρατιστούν τα ανώτατα εκπαιδευτικά ιδρύματα. Οι φοιτητές ξεκινούν τη λειτουργία ανεξάρτητου ραδιοφωνικού σταθμού που εκπέμπει με το σήμα «Εδώ Πολυτεχνείο!»

#### Η εξέγερση του Πολυτεχνείου (15-16 Νοεμβρίου 1973)

## Αυξάνονται οι διαδηλώσεις κατά της χούντας και γίνονται οδομαχίες γύρω από το Πολυτεχνείο, ανάμεσα σε εξεγερμένους πολίτες και την αστυνομία.

#### Η αιματηρή καταστολή της εξέγερσης (17 Νοεμβρίου 1973)

## Η εξέγερση των άοπλων φοιτητών καταστέλλεται, όταν ένα άρμα μάχης εισβάλλει στον χώρο του Πολυτεχνείου. Στρατός και αστυνομία πυροβολούν με σκοπό να εκκενώσουν τον χώρο.

#### Στρατιωτικός νόμος (18 Νοεμβρίου 1973)

## Επανέρχεται ο στρατιωτικός νόμος που απαγορεύει συγκεντρώσεις στην Αθήνα και τη Θεσσαλονίκη.

#### 1975 – 2009

## Μετά από δικαστική έρευνα, δημοσιεύεται ένας κατάλογος με 24 νεκρούς της εξέγερσης του Πολυτεχνείου. Στον ίδιο κατάλογο εμφανίζονται επίσης και 16 ανώνυμοι νεκροί, καθώς και πάνω από 2.000 τραυματίες.